T1536.9
Exported from Holy-Writings.com on 2026-07-05 - 1 clipping

阿毘達磨集異門足論尊者舍利子說三藏法師玄奘奉　詔譯(9)

9 八法品八法品第九之一

時舍利子復告眾言：

「具壽當知，佛於八法自善通達，現等覺已，為諸弟子宣說開示。

我等今應和合結集，佛滅度後勿有乖諍，當令隨順梵行法律久住，利樂無量有情，哀愍世間諸天人眾，令獲殊勝義利安樂。」

八法云何？

嗢柁南曰：

道支數取施，　　懈怠精進福，眾世法解脫，　　勝處各八種。

有八道支、八補特伽羅、八種施、八懈怠事、八精進事、八福生、八種眾、八世法、八解脫、八勝處。

八道支者，云何為八？答：

一、正見；二、正思惟；三、正語；四、正業；五、正命；六、正勤；七、正念；八、正定。

此八道支如前廣說。

八補特伽羅者，云何為八？答：

一、證預流果向；二、證預流果；三、證一來果向；四、證一來果；五、證不還果向；六、證不還果；七、證阿羅漢果向；八、證阿羅漢果。

如是八種補特伽羅，如《法蘊論》廣說其相。

八種施者，云何為八？答：

一、隨至施；二、怖畏施；三、報恩施；四、求報施；五、習先施；六、要名施；七、希天施；八、為莊嚴心、為資助心、為資瑜伽、為得通慧菩提涅槃上義故施。

云何隨至施？答：

如有一類施隣近者、施親近者、施現至者，謂作是念：

「云何乞者現來至此而不施耶？」

是名隨至施。

云何怖畏施？答：

如有一類有怖故施、有畏故施，由怖畏纏而行惠施。

彼作是念：

「若不行施，勿有如是如是衰損。」

是名怖畏施。

云何報恩施？答：

如有一類作是念言：

「彼既曾施我如是如是物，我亦應施彼如是如是物。

豈得彼恩而不酬報？」

是名報恩施。

云何求報施？答？

如有一類作是念言：

「我今若施彼如是如是物，彼亦當施我如是如是物。」

期他反報而行惠施，是名求報施。

云何習先施？答：

如有一類作是念言：

「我之父祖常行惠施，我家長夜惠施無斷。

我今生在信家施家，我家本來常樂布施，我若不施便斷種族。」

為護種族而行惠施，是名習先施。

云何要名施？答：

如有一類為得廣大妙善稱譽聲頌美名，遍諸方域而行惠施，是名要名施。

云何希天施？

答如有一類希求生天勝異熟果而行惠施，謂我命終當生天上，由今布施受天妙樂，是名希天施。

云何為莊嚴心、為資助心、為資瑜伽、為得通慧菩提涅槃上義故施？答：

如有一類作是念言：

「我心長夜為貪瞋癡之所雜染，心雜染故有情雜染。

心清淨故有情清淨，若行惠施便發起欣，欣故生喜心喜故身輕安，身輕安故受樂，受樂故心定，心定故如實知見，如實知見故生厭，厭故能離，離故得解脫，解脫故證涅槃。

如是布施漸次增長諸勝妙法，展轉證得菩提涅槃微妙上義。」

世尊於此說伽他言：

「於眾相圓滿，　　所捨離慳貪，施質直應時，　　必獲於大果。

智者善淨心，　　施可祠可愛，以心清淨故，　　遂證得於欣。

即從此欣心，　　復發生勝喜，由此心喜故，　　又起身輕安；從此身輕安，　　智者心受樂，由心受樂故，　　定心一境轉；依如是勝定，　　心淨無染濁，調順有堪能，　　發如實知見；由如實知見，　　便厭患於身，既厭患於身，　　智者正能離；以能遠離故，　　解脫貪嗔癡，智者自應知，　　梵行立生盡。

如是大利益，　　應知由布施，若緣此修行，　　必證得常樂。」

八懈怠事者，云何為八？

具壽當知，如有一類，依止城邑或聚落住，於日初分著衣持鉢入城邑等巡行乞食。

彼乞食時作如是念：

「願得美妙眾多飲食。」

若不遂心，便作是念：

「我食既少身力羸劣，不能進修所修勝行，且應偃臥以自將息。」

作是念已遂不精勤求得未得、求至未至、求證未證，是名第一懈怠事。

復次具壽，如有一類，依止城邑或聚落住，於日初分著衣持鉢入城邑等巡行乞食。

彼乞食時作如是念：

「願得美妙眾多飲食。」

若得遂心，便作是念：

「我食既多身飽悶重，不能進修所修勝行，且應偃臥以自將息。」

作是念已遂不精勤求得未得、求至未至、求證未證，是名第二懈怠事。

復次具壽，如有一類，晝營事業，作如是念：

「我於晝時既營事業身力勞倦，今於夜分不能進修所修勝行，且應偃臥以自將息。」

作是念已遂不精勤求得未得、求至未至、求證未證，是名第三懈怠事。

復次具壽，如有一類，期至明日作諸事業，便作是念：

「我既明日當作事業，不應進修所修勝行，且應偃臥長養身力。」

作是念已遂不精勤求得未得、求至未至、求證未證，是名第四懈怠事。

復次具壽，如有一類，晝行道路，作如是念：

「我於晝時既行道路身力勞倦，今於夜分不能進修所修勝行，且應偃臥以自將息。」

作是念已遂不精勤求得未得、求至未至、求證未證，是名第五懈怠事。

復次具壽，如有一類，期至明日當行道路，便作是念：

「我既明日當行道路，不應進修所修勝行。

且應偃臥長養身力。」

作是念已遂不精勤求得未得、求至未至、求證未證，是名第六懈怠事。

復次具壽，如有一類，正為病苦之所嬰纏，作如是念：

「我正病苦之所嬰纏身力羸劣，不任進修所修勝行，且應偃臥以自將息。」

作是念已遂不精勤求得未得、求至未至、求證未證，是名第七懈怠事。

復次具壽，如有一類，病苦嬰纏雖愈未久，作如是念：

「我遭病苦之所嬰纏，雖愈未久身力羸劣，不任進修所修勝行，且應偃臥以自將息。」

作是念已遂不精勤求得未得、求至未至、求證未證，是名第八懈怠事。

如是八種名懈怠事。問：

何緣此八名懈怠事？答：

懈怠者，謂懈惰。

由斯八事，未生而生、生已倍復增長廣大，由此因緣名懈怠事。

八精進事者，云何為八？

具壽當知，如有一類，依止城邑或聚落住，於日初分著衣持鉢入城邑等巡行乞食。

彼乞食時作如是念：

「願得美妙眾多飲食。」

若不遂心，便作是念：

「我食雖少而身輕利，堪能進修所修勝行。」

作是念已精進熾然求得未得、求至未至、求證未證，是名第一精進事。

復次具壽，如有一類，依止城邑或聚落住，於日初分著衣持鉢入城邑等巡行乞食。

彼乞食時作如是念：

「願得美妙眾多飲食。」

若得遂心便作是念：

「我食既多身力強盛，堪能進修所修勝行。」

作是念已精進熾然求得未得、求至未至、求證未證，是名第二精進事。

復次具壽，如有一類，晝營事業，作如是念：

「我於晝時既營事業，無暇修學大師聖教，今於夜分應自策勤補先間缺。」

作是念已精進熾然求得未得、求至未至、求證未證，是名第三精進事。

復次具壽，如有一類，期至明日作諸事業，便作是念：

「我既明日當作事業，無暇修學大師聖教，今於夜分應預精勤補當間缺。」

作是念已精進熾然求得未得、求至未至、求證未證，是名第四精進事。

復次具壽，如有一類，晝行道路，作如是念：

「我於晝時既行道路，無暇修學大師聖教，今於夜分應自策勤補先間缺。」

作是念已精進熾然求得未得、求至未至、求證未證，是名第五精進事。

復次具壽，如有一類，期至明日當行道路，便作是念：

「我既明日當行道路，無暇修學大師聖教，今於夜分應預精勤補當間缺。」

作是念已精進熾然求得未得、求至未至、求證未證，是名第六精進事。

復次具壽，如有一類，正為病苦之所嬰纏，便作是念：

「我既病苦之所嬰纏，或有是處因斯病苦之所嬰纏便捨身命，於大師教空無所得。」

作是念已精進熾然求得未得、求至未至、求證未證，是名第七精進事。

復次具壽，如有一類，病苦嬰纏雖愈未久，作如是念：

「我遭病苦之所嬰纏雖愈未久，或有是處病苦還起，因斯病苦便捨身命，於大師教空無所得。」

作是念已精進熾然求得未得、求至未至、求證未證，是名第八精進事。

如是八種名精進事。問：

何緣此八名精進事？答：

精進者，謂策勵。

由此八事，未生而生、生已倍復增長廣大，由此因緣名精進事。

八福生者，云何為八？

具壽當知，如有一類，施諸沙門或婆羅門貧窮苦行道行乞者苦行，衣服飲食及諸香花、房舍臥具并燈明等資生什物。

見富貴人便作是念：

「由此布施所集善根，願我來生當得如是富貴人類。」

彼於此心若習若修若多所作，由彼於心若習若修若多所作，先雖愛樂下劣諠雜，後便欣求勝妙寂靜。

彼有是處，身壞命終還生人中得富貴類，雖受富貴自在安樂，而具尸羅心願清淨，先人身中尸羅淨故，是名第一福生。

如願生人得富貴類，如是願生四大王眾天、三十三天、夜摩天、覩史多天、樂變化天、他化自在天、梵眾天，應知亦爾。

然梵眾天有差別者，應說離欲。

此中是名第一乃至第八者，漸次順次相續次第數為第一乃至第八。

言福生者，問：

何故說此名為福生？答：

攝受福果，生於此處，故名福生。

八種眾者，云何為八？答：

一、剎帝利眾；二、婆羅門眾；三、長者眾；四、沙門眾；五、四大王眾天眾；六、三十三天眾；七、魔天眾；八、梵天眾。

云何剎帝利眾？答：

顯示彼色、顯示彼蘊、顯示彼部，是名剎帝利眾。

乃至梵眾，廣說亦爾。

八世法者，云何為八？答：

一、得；二、不得；三、毀；四、譽；五、稱；六、譏；七、苦；八、樂。

云何名得？答：

若於可愛色聲香味觸、衣服飲食臥具、病緣醫藥資生什物，諸得別得已得當得，是名為得。

云何不得？答：

若於可愛色聲香味觸、衣服飲食臥具、病緣醫藥資生什物，諸不得不別得不已得不當得，是名不得。

云何名毀？答：

諸有隱背不現在前，不稱不讚不歎不美亦不揄揚，言彼信、戒、聞、捨、慧等皆不具足，是名為毀。

云何名譽？答：

諸有隱背不現在前，稱讚歎美亦復揄揚，言彼信、戒、聞、捨、慧等悉皆具足，是名為譽。

云何名稱？答：

諸不隱背正現在前，不訶不毀不罵不辱，稱讚歎美亦復揄揚，言汝信戒聞捨慧等悉皆具足，故名為稱。

云何名譏？答：

諸不隱背正現在前，訶毀罵辱不稱不讚不歎不美亦不揄揚，言汝信、戒、聞、捨、慧等皆不具足，是名為譏。

云何名苦？答：

順苦受觸所觸故生身及心苦，不平等受受類所攝，是名為苦。

云何名樂？答：

順樂受觸所觸故生身及心樂，是平等受受類所攝，是名為樂。

世尊於此說伽他言：

「得不得毀譽，　　及稱譏苦樂，無常意生欲，　　變壞法難保。

智者如實知，　　現見伏生死，於愛非愛法，　　心不生欣恚。

彼雖逢順違，　　而能棄伏滅，於一切解脫，　　至世邊彼岸。」

八解脫者，云何為八？答：

若有色觀諸色，是第一解脫。

內無色想觀外諸色，是第二解脫。

淨解脫身作證具足住，是第三解脫。

超一切色想滅有對想，不思惟種種想，入無邊空空無邊處具足住，是第四解脫。

超一切空無邊處，入無邊識識無邊處具足住，是第五解脫。

超一切識無邊處，入無所有無所有處具足住，是第六解脫。

超一切無所有處，入非想非非想處具足住，是第七解脫。

超一切非想非非想處，入想受滅身作證具足住，是第八解脫。

若有色觀諸色者，謂彼於內各別色想，未遠離未別遠離、未調伏未別調伏、未滅沒未破壞。

彼由於內各別色想，未遠離未別遠離、未調伏未別調伏、未滅沒未破壞故，由勝解力觀外諸色，或作青瘀、或作膿爛、或作破壞、或作離散、或作啄噉、或作異赤、或作骸骨、或作骨鎖，是名若有色觀諸色。

第一者，謂諸定中漸次順次相續次第數為第一。

解脫者，謂此定中所有善色受想行識，是名解脫。

內無色想觀外諸色者，謂彼於內各別色想，已遠離已別遠離、已調伏已別調伏、已滅沒已破壞。

彼由於內各別色想，已遠離已別遠離、已調伏已別調伏、已滅沒已破壞故，由勝解力觀外諸色，或作青瘀、或作膿爛、或作破壞、或作離散、或作啄噉、或作異赤、或作骸骨、或作骨鎖，是名內無色想觀外諸色。

第二者，謂諸定中漸次順次相續次第數為第二。

解脫者，謂此定中所有善色受想行識，是名解脫。

淨解脫身作證具足住者，問：

此淨解脫加行云何？

修觀行者由何方便入淨解脫定？答：

初修業者創修觀時取青樹相，所謂青莖青枝青葉青花青菓，或取青衣青嚴具相，或取所餘種種青相。

既取如是諸青相已，由勝解力思惟想念觀察安立信解此色是某青相。

彼既如是由勝解力思惟想念觀察安立信解此色是某青故，心便散動馳流諸相，不能一趣繫念一境思惟此色是青非餘。

彼心散動馳流諸相，不能一趣繫念一境思惟此色定是青故，未能住心入淨解脫定。

為攝散動馳流心，故於一青相繫念思惟，謂此是青非非青相。

思惟此相精勤勇猛，乃至令心相續久住，由斯加行入淨解脫定。

精勤數習此加行已，復進修行此定方便，謂於加行所引生道，數習數修數多所作。

既於加行所引生道數習數修數多所作，心便安住等住近住，相續一趣繫念一境，思惟此色定是青相。

由心安住等住近住相續一趣繫念一境，思惟青相無二無轉，便能證入淨解脫定。

如觀青相，觀黃赤白，隨其所應亦復如是。

第三者，謂諸定中漸次順次相續次第數為第三。

解脫者，謂此定中所有善色受想行識，是名解脫。

超一切色想者，云何色想？答：

眼識身相應諸想等想性、現想性、已想性、已現想性、當想性、當現想性，是名色想。

復次有說，五識身相應諸想等想，乃至廣說，是名色想。

今此義中眼識身相應諸想等想，乃至廣說，是名色想。

入此定時，於彼色想皆能超越、平等超越、最極超越，是故說超一切色想滅。

有對想者，云何有對想？答：

四識身相應諸想等想，乃至廣說，是名有對想。

復次有說，五識身相應諸想等想，乃至廣說，是名有對想。

復次有說，瞋恚相應諸想等想，乃至廣說，是名有對想。

今此義中四識身相應諸想等想，乃至廣說，是名有對想。

入此定時，彼有對想已斷已遍知、已遠離已別遠離、已調伏已別調伏、已滅沒已破壞，是故說為滅有對想。

不思惟種種想者，云何種種想？答：

有覆纏者所有染污色想、聲想、香想、味想、觸想諸所有想，若不善諸所有想、若非理所引諸所有想，能障礙定，如是一切名種種想。

入此定時，於種種想不引發、不隨引發、不等引發、不思惟、不已思惟、不當思惟，由斯故說不思惟種種想。

入無邊空空無邊處具足住者，問：

此空無邊處解脫加行云何？

修觀行者由何方便入空無邊處解脫定？答：

初修業者創修觀時，先應思惟第四靜慮為麁苦障，後應思惟空無邊處為靜妙離。

彼既思惟第四靜慮為麁苦障，亦復思惟空無邊處為靜妙離故，心便散動馳流諸相，不能一趣繫念一境相續，思惟空無邊處。

彼心散動馳流諸相，不能一趣繫念一境相續思惟空無邊處故，未能住心入空無邊處解脫定。

為攝散動馳流心故，專繫念思惟空無邊處相，思惟此相精勤勇猛，乃至令心相續久住，由斯加行入空無邊處解脫定。

精勤數習此加行已，復進修行此定方便，謂於加行所引生道，數習數修數多所作。

既於加行所引生道數習數修數多所作，心便安住等住近住，相續一趣繫念一境，思惟此是空無邊處。

由心安住等住近住，相續一趣繫念一境，思惟如是空無邊處，無二無轉便能證入空無邊處解脫定。

第四者，謂諸定中漸次順次相續次第數為第四。

解脫者，謂此定中所有善受想行識，皆名解脫。

超一切空無邊處者，云何超一切空無邊處？答：

將欲趣入識無邊處時，於一切空無邊處想皆能超越、平等超越、最極超越，是故說為超一切空無邊處。

入無邊識識無邊處具足住者，問：

此識無邊處解脫加行云何？

修觀行者由何方便入識無邊處解脫定？答：

初修業者創修觀時，先應思惟空無邊處為麁苦障，後應思惟識無邊處為靜妙離。

彼既思惟空無邊處為苦麁障，亦復思惟識無邊處為靜妙離故，心便散動馳流諸相，不能一趣繫念一境，相續思惟識無邊處。

彼心散動馳流諸相，不能一趣繫念一境，相續思惟識無邊處故，未能住心入識無邊處解脫定。

為攝散動馳流心故，專繫念思惟識無邊處相，思惟此相精勤勇猛，乃至令心相續久住，由斯加行入識無邊處解脫定。

精勤數習此加行已，復進修行此定方便，謂於加行所引生道，數習數修數多所作。

既於加行所引生道數習數修數多所作，心便安住等住近住，相續一趣繫念一境，思惟此是識無邊處。

由心安住等住近住，相續一趣繫念一境，思惟如是識無邊處，無二無轉便能證入識無邊處解脫定。

第五者，謂諸定中漸次順次相續次第數為第五。

解脫者，謂此定中所有善受想行識，皆名解脫。

超一切識無邊處者，云何超一切識無邊處？答：

將欲趣入無所有處時，於一切識無邊處想皆能超越、平等超越、最極超越，是故說為超一切識無邊處。

入無所有無所有處具足住者，問：

此無所有處解脫加行云何？

修觀行者由何方便入無所有處解脫定？答：

初修業者創修觀時，先應思惟識無邊處為苦麁障，後應思惟無所有處為靜妙離。

彼既思惟識無邊處為苦麁障，亦復思惟無所有處為靜妙離故，心便散動馳流諸相，不能一趣繫念一境，相續思惟無所有處。

彼心散動馳流諸相，不能一趣繫念一境，相續思惟無所有處故，未能住心入無所有處解脫定。

為攝散動馳流心故，專繫念思惟無所有處相。

思惟此相精勤勇猛，乃至令心相續久住，由斯加行入無所有處解脫定。

精勤數習此加行已，復進修行此定方便，謂於加行所引生道，數習數修數多所作。

既於加行所引生道，數習數修數多所作，心便安住等住近住，相續一趣繫念一境，思惟此是無所有處。

由心安住等住近住，相續一趣繫念一境，思惟如是無所有處，無二無轉便能證入無所有處解脫定。

第六者，謂諸定中漸次順次相續次第數為第六。

解脫者，謂此定中所有善受想行識，皆名解脫。

超一切無所有處者，云何超一切無所有處？答：

將欲趣入非想非非想處時，於一切無所有處皆能超越、平等超越、最極超越，是故說為超一切無所有處。

入非想非非想處具足住者，問：

此非想非非想處解脫加行云何？

修觀行者由何方便入非想非非想處解脫定？答：

初修業者創修觀時，先應思惟無所有處為苦麁障，後應思惟非想非非想處為靜妙離。

彼既思惟無所有處為苦麁障，亦復思惟非想非非想處為靜妙離故，心便散動馳流諸相，不能一趣繫念一境，相續思惟非想非非想處。

彼心散動馳流諸相，不能一趣繫念一境，相續思惟非想非非想處故，未能住心入非想非非想處解脫定。

為攝散動馳流心故，專繫念思惟非想非非想處相。

思惟此相精勤勇猛，乃至令心相續久住，由斯加行入非想非非想處解脫定。

精勤數習此加行已，復進修行此定方便，謂於加行所引生道，數習數修數多所作。

既於加行所引生道，數習數修數多所作，心便安住等住近住，相續一趣繫念一境，思惟此是非想非非想處。

由心安住等住近住，相續一趣繫念一境，思惟如是非想非非想處，無二無轉便能證入非想非非想處解脫定。

第七者，謂諸定中漸次順次相續次第數為第七。

解脫者，謂此定中所有善受想行識，皆名解脫。

超一切非想非非想處者，云何超一切非想非非想處？答：

將欲趣入想受滅解脫時，於一切非想非非想處想皆能超越、平等超越、最極超越，是故說為超一切非想非非想處。

入想受滅身作證具足住者，問：

此想受滅解脫加行云何？

修觀行者由何方便入想受滅解脫定？答：

初修業者創修觀時，於一切行不願造作、不欲思覺而入於定，但作是念：

「云何當令未生想受暫時不生、已生想受暫時息滅？」

彼於諸行不願造作、不欲思覺而入於定，但作是念：

「云何當令未生想受暫時不生、已生想受暫時息滅？」

故，隨心所願有時能令未生想受暫時不生、已生想受暫時息滅，齊此名入想受滅解脫定。

第八者，謂諸定中漸次順次相續次第數為第八。

解脫者，謂此定中諸解脫、異解脫、異極解脫、已解脫、當解脫，是名解脫。

復次若法想微細為因，想微細為等無間，由想不和合義非不成就義，是名解脫。

此中想受滅解脫定者，云何想受滅、云何想受滅解脫、云何想受滅解脫定，而說想受滅解脫定耶？答：

想受滅者，謂想及受滅寂靜沒，是名想受滅。

想受滅解脫者，謂想受滅諸解脫、異解脫、異極解脫、已解脫、當解脫，是名想受滅解脫。

想受滅解脫定者，謂想受滅及想受滅解脫，不隱不背現前自在身所證得，是名想受滅解脫定。

八法品第九之二八勝處者，云何為八？

答內有色想觀外色少，若好若惡，於彼諸色勝知勝見有如是想，是第一勝處。

內有色想觀外色多，若好若惡，於彼諸色勝知勝見有如是想，是第二勝處。

內無色想觀外色少，若好若惡，於彼諸色勝知勝見有如是想，是第三勝處。

內無色想觀外色多，若好若惡，於彼諸色勝知勝見有如是想，是第四勝處。

內無色想觀外諸色，若青青顯青現青光，猶如烏莫迦花，或如婆羅痆斯深染青衣，若青青顯青現青光。

內無色想觀外諸色，若青青顯青現青光亦復如是，於彼諸色勝知勝見有如是想，是第五勝處。

內無色想觀外諸色，若黃黃顯黃現黃光，猶如羯尼迦花，或如婆羅痆斯深染黃衣，若黃黃顯黃現黃光。

內無色想觀外諸色，若黃黃顯黃現黃光亦復如是，於彼諸色勝知勝見有如是想，是第六勝處。

內無色想觀外諸色，若赤赤顯赤現赤光，猶如槃豆時縛迦花，或如婆羅痆斯深染赤衣，若赤赤顯赤現赤光。

內無色想觀外諸色，若赤赤顯赤現赤光亦復如是，於彼諸色勝知勝見有如是想，是第七勝處。

內無色想觀外諸色，若白白顯白現白光，猶如烏沙斯星色，或如婆羅痆斯極鮮白衣，若白白顯白現白光。

內無色想觀外諸色，若白白顯白現白光亦復如是，於彼諸色勝知勝見有如是想，是第八勝處。

內有色想者，謂彼於內各別色想未遠離未別遠離、未調伏未別調伏、未滅沒未破壞，由彼於內各別色想未遠離未別遠離、未調伏未別調伏、未滅沒未破壞，名內有色想。

故觀外色少者，謂所觀色其量甚小微細非多，故名為少。

若好者，謂所觀色已善磨瑩青黃赤白，故名若好。

若惡者，謂所觀色未善磨瑩青黃赤白，故名若惡。

於彼諸色勝知勝見者，謂即於彼所觀諸色已伏欲貪、已斷欲貪、已超欲貪，於彼已得勝知勝見，降伏自在都無所畏。

如貴勝人或貴勝子，以勝知見執取僮僕，降伏自在都無所畏。

諸瑜伽師亦復如是，於所觀色已伏欲貪、已斷欲貪、已超欲貪，於彼已得勝知勝見，降伏自在都無所畏。

有如是想者，謂如實想正現在前。

第一者，謂諸定中漸次順次相續次第數為第一。

勝處者，謂此定中所有善色受想行識，皆名勝處。

內無色想觀外色多等者，謂所觀色其量廣大無邊無際，故名為多。

餘如前說。

內無色想者，謂彼於內各別色想已遠離已別遠離、已調伏已別調伏、已滅沒已破壞。

由彼於內各別色想已遠離已別遠離、已調伏已別調伏、已滅沒已破壞，故名內無色想。

觀外色少多等，皆如前說。

內無色想觀外諸色若青者，謂總顯示所有青色青聚青眾，故說若青。

青顯者，謂此青色是顯非形，故說青顯。

青現者，謂此青色如是眼識所行境界，亦是意識所行境界，故說青現。

青光者，謂此青色能現能發種種光明，故說青光。

餘如前說。

如說若青等，若黃等亦爾。
-- T1536.9 — Taisho Tipitaka (CC0-1.0)